**Euroopa Liidu ühise põllumajanduspoliitika rakendamise seaduse muutmise seaduse eelnõu seletuskiri**

**1. Sissejuhatus**

* 1. **Sisukokkuvõte**

Euroopa Liidu ühise põllumajanduspoliitika rakendamise seaduse (edaspidi *seadus*) muutmise seaduse eelnõu (edaspidi *eelnõu*) on välja töötatud seoses vajadusega luua tingimused „Eesti maaelu arengukava 2014–2020“ (edaspidi *arengukava*) meetme 1 „Teadmussiire ja teavitus“ uue tegevuse liigi 1.5 „Toetus nõustajate järelkasvu arendamiseks“ rakendamiseks, samuti vajadusega pikendada mitmesuguseid tegevuste elluviimisega seotud tähtaegu seoses programmiperioodi 2014–2020 maaelu arengu toetuste Euroopa Liidu õigusraamistiku pikenemisega kahe aasta võrra.

**1.2. Eelnõu ettevalmistaja**

Eelnõu ja seletuskirja on koostanud Maaeluministeeriumi maaelupoliitika ja analüüsi osakonna nõunik Ove Põder ([ove.poder@agri.ee](mailto:ove.poder@agri.ee), tel 625 6290). Eelnõule ja seletuskirjale on juriidilise ekspertiisi teinud Maaeluministeeriumi õigusosakonna nõunik Jaana Lepik (jaana.lepik@agri.ee, tel 625 6202) ja sama osakonna peaspetsialist Maarika Öövel (maarika.oovel@agri.ee, tel 625 6197). Keeleliselt on eelnõu toimetanud Maaeluministeeriumi õigusosakonna peaspetsialist Laura Ojava (laura.ojava@agri.ee, tel 625 6523).

**1.3.** **Märkused**

Eelnõu ei ole seotud ühegi menetluses oleva eelnõuga ega Vabariigi Valitsuse tegevusprogrammiga.

Eelnõuga muudetavad sätted on seotud

– Euroopa Parlamendi ja nõukogu määrusega (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469) (edaspidi *ühissätete määrus*);

– Euroopa Parlamendi ja nõukogu määrusega (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548);

– Euroopa Parlamendi ja nõukogu määrusega (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29) (edaspidi *üleminekumäärus*).

Eelnõuga muudetakse Euroopa Liidu ühise põllumajanduspoliitika rakendamise seaduse redaktsiooni RT I, 19.02.2021, 3.

Eelnõu seadusena vastuvõtmiseks on vajalik Riigikogu poolthäälte enamus.

**2. Seaduse eesmärk**

Seaduse muudatuse tulemusena on võimalik rakendada arengukava meetme 1 „Teadmussiire ja teavitus“ tegevuse liiki 1.5 „Toetus nõustajate järelkasvu arendamiseks“. Muudatuse eesmärk on nõustajate järelkasvu koolitusprogrammi abil tagada nõustajate järelkasv ning seeläbi nõuandeteenuste parem kättesaadavus erinevates põllumajandusega seotud valdkondades. Uue toetusskeemi sihtrühma kuuluvad isikud, kellel on potentsiaali saada hea kvalifikatsiooniga nõustamisteenust pakkuvateks nõustajateks.

Üleminekumäärusest tulenevalt pikenes programmiperioodi 2014–2020 maaelu arengu toetuste õigusraamistik kahe aasta võrra. Seaduse muudatuse teise tulemusena on loodud eeldused LEADER-projektitoetuse, arengukava rahastamisvahendi ja nn osaliselt tasutud kuludokumentide skeemi rakendamiseks ka aastatel 2023–2025 samaväärselt tingimustega, mis on kehtinud seni. Maaelu arengu toetuste rakendamise muud tingimused pikenenud perioodil ei eelda seaduse muutmist.

Arvestades Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 1 lõike 2 punkti 5, ei ole eelnõu kohta koostatud väljatöötamiskavatsust ega kontseptsiooni, kuna eelnõu seadusena rakendamisega ei kaasne olulist õiguslikku muudatust ega muud olulist mõju.

**3. Eelnõu sisu ja võrdlev analüüs**

**Eelnõu punktiga 1** muudetakse seaduse § 63 lõike 1 punkti 2, asendades viite kehtetule Euroopa Liidu piiritusjookide määrusele (Euroopa Parlamendi ja nõukogu määrus (EÜ) nr 110/2008[[1]](#footnote-1)) viitega kehtivale Euroopa Liidu piiritusjookide määrusele (Euroopa Parlamendi ja nõukogu määrus (EL) 2019/787[[2]](#footnote-2)). Tegemist on tehnilise muudatusega.

**Eelnõu punktiga 2** muudetakse seaduse § 66 lõiget 41, mis käsitleb maaeluministri õigust jagada ümber kasutamata jäänud LEADER-projektitoetuse eelarvevahendid. Kehtiva seaduse kohaselt on maaeluministril õigus muuta sama paragrahvi lõike 4 alusel kehtestatud toetuse vahendite jaotust ja otsustada oma käskkirjaga toetuse 2020. aastaks kasutamata jäänud vahendite jaotuse kohalike tegevusgruppide kaupa. Sätte eesmärk oli motiveerida kohalikke tegevusgruppe rakendama LEADER-projektitoetust aktiivselt ning tagada seeläbi kohaliku arengu strateegiate ja arengukava eesmärkide õigeaegne täitmine, vähendades sellega ka ohtu, et osa LEADER-meetme vahendeid jääb üldse kasutamata. 2019. aasta lõpus, kui analüüsiti tolleks ajaks kasutamata jäänud vahendeid, ei kerkinud esile ühtegi kohalikku tegevusgruppi, kellel oleks vahendite kasutamisega olnud probleeme, mistõttu ei pidanud maaeluminister vajalikuks eelnimetatud volitusnormi kasutada. Samas ei ole välistatud, et selline olukord ei või tekkida programmiperioodi 2014–2020 õigusraamistiku pikendamise tulemusel 2022. aasta lõpus, mistõttu on vajalik muuta volitusnormi nii, et maaeluministril oleks vahendite ümberjagamise võimalus ka tulevikus. Seetõttu asendatakse § 66 lõikes 41 olevas volitusnormis viide 2020. aastale viitega 2022. aastale.

**Eelnõu punktiga 3** muudetakse seaduse § 68 lõiget 6, mis käsitleb rahastamisvahendile antud toetuse või rahastamisvahendisse tagasilaekunud vahendite kasutamist. Kehtiva seaduse kohaselt kasutatakse neid samas või muus rahastamisvahendis kooskõlas ühissätete määruse asjakohaste sätetega kuni 2023. aasta 31. detsembrini. Nimetatud kohustus on sisuliselt sätestatud ühissätete määruse artikli 43 lõikes 2, mille kohaselt tuleb tagasilaekunud vahendeid (kooskõlas sama määruse artikli 44 lõikes 1 sätestatud tingimustega) kasutada kas sama rahastamisvahendi raames või pärast rahastamisvahendi tegevuse lõpetamist muudes rahastamisvahendites või toetusvormides kuni rahastamiskõlblikkuse perioodi lõpuni. Üleminekumääruse artikli 2 lõike 2 kohaselt pikeneb ühissätete määruse artikli 65 lõikes 2 toodud programmiperioodi 2014–2020 kulutuste rahastamiskõlblikkuse periood kahe aasta võrra ehk kuni 2025. aasta 31. detsembrini, mistõttu tuleks seaduse § 68 lõikes 6 viidatud tähtaega samuti kahe aasta võrra pikendada. Seetõttu asendatakse seaduse § 68 lõikes 6 viide 2023. aasta 31. detsembrile viitega 2025. aasta 31. detsembrile.

**Eelnõu punktiga 4** muudetakse seaduse § 68 lõiget 7, mis käsitleb maaeluministri kohustust määrata rahastamisvahendisse hiljem tagasilaekunud vahendite kasutamise valdkond, eesmärgid ja tulemused ning vahendite kasutamise eest vastutav asutus. Kehtiva seaduse kohaselt tuleb maaeluministril seda teha 2024. aasta 1. jaanuarist kuni 2031. aasta 31. detsembrini tagasilaekunud vahendite puhul. Nimetatud kohustus tuleneb ühissätete määruse artiklist 45, mille kohaselt võtavad liikmesriigid vastu vajalikud meetmed, et tagada tagasimakstavate vahendite uuesti kasutamine, sealhulgas põhiosa tagasimaksete ja kasumi ning muude sissetulekute või tulude puhul, mis on tekkinud vähemalt kaheksa-aastase perioodi jooksul pärast rahastamiskõlblikkuse perioodi. Üleminekumääruse artikli 2 lõike 2 kohaselt pikeneb ühissätete määruse artikli 65 lõikes 2 toodud programmiperioodi 2014–2020 kulutuste rahastamiskõlblikkuse periood kahe aasta võrra, kuni 2025. aasta 31. detsembrini, mistõttu tuleks seaduse § 68 lõikes 7 viidatud ajavahemiku algus- ja lõppkuupäevi samuti kahe aasta võrra pikendada. Seetõttu asendatakse seaduse § 68 lõikes 7 viide ajavahemikule 01.01.2024–31.12.2031 viitega ajavahemikule 01.01.2026–31.12.2033.

**Eelnõu punktiga 5** muudetakse seaduse § 71 lõiget 3, mis käsitleb neid Euroopa Parlamendi ja nõukogu määruse (EL) nr 1305/2013 artikli 14 alusel rakendatavaid tegevusi, mille puhul toetuse saaja valib riigihangete seaduses sätestatud alusel ja korras Põllumajanduse Registrite ja Informatsiooni Amet (edaspidi *PRIA*). Kehtiva seaduse § 71 lõike 3 kohaselt valib PRIA riigihangete seaduses sätestatud alusel ja korras toetuse saaja artikli 14 alusel rakendatava meetme 1 „Teadmussiire ja teavitus“ tegevuse liigi 1.4 „Pikaajalised programmid“ puhul. Arengukava viienda muudatusega, mis kiideti Euroopa Komisjoni poolt heaks 2020. aasta 17. aprillil, lisati arengukava meetmesse 1 tegevuse liik 1.5 „Toetus nõustajate järelkasvu arendamiseks“. Nõustajate järelkasvu arendamiseks toetatakse vastava koolitusprogrammi väljatöötamist ja rakendamist ning ka selle koolitusprogrammi väljatöötamiseks ja rakendamiseks korraldab PRIA riigihanke. Uue tegevuse liigi eesmärk on tagada nõustajate järelkasv ning seeläbi nõuandeteenuste parem kättesaadavus erinevates põllumajandusega seotud valdkondades. Tegevuse liigi rakendamiseks täiendatakse seaduse § 71 lõiget 3 volitusnormiga nõustajate järelkasvu arendamise koolitusprogrammi rakendamiseks.

**Eelnõu punktiga 5** muudetakse ka seaduse § 71 lõikeid 7 ja 8. Seegi muudatus tuleneb arengukava täiendamisest meetme 1 tegevuse liigiga 1.5 – tegemist on valikulise volitusnormiga, kus nähakse maaeluministrile ette võimalus kehtestada määrusega nõustajate järelkasvu koolitusprogrammi puhul toetuse taotlejale, toetuse saajale ja toetatavatele tegevustele täpsemad nõuded ning toetuse valikukriteeriumid, samuti on valikuline volitusnorm kehtestada käskkirjaga nimetatud programmile esitatavad nõuded – nii nõuded nendele isikutele, kes saavad programmis osaleda, kui ka nõuded lektoritele, juhendajatele ja mentoritele, samuti programmi sisu puudutavad nõuded ja valdkonnad, milles on kõige suurem vajadus programmi läbiviimiseks. Paragrahvi 71 lõigetesse 7 ja 8 lisatud valikuliste volitusnormide alusel kehtestatakse määrus või käskkiri, kui lisaks arengukavas kindlaksmääratule ilmneb vajadus lisatingimuste kehtestamiseks.

**Eelnõu punktiga 6** muudetakse seaduse § 82 lõiget 4, mis käsitleb enne töö, teenuse või vara soetamise eest tasumist riigieelarvelistest vahenditest välja makstud toetuse kasutamise (nn osaliselt tasutud kuludokumentide skeem) tähtaegu. Kehtiva seaduse kohaselt peab nimetatud skeemi kasutamise korral olema asjakohase tegevuse abikõlblike kulude eest tasutud toetuse andmise tingimustes sätestatud tähtaja jooksul, kuid hiljemalt 2023. aasta 1. juuliks. Programmiperioodi 2014–2020 õigusraamistiku kahe aasta võrra pikenemisest tulenevalt tuleks nimetatud tähtaega samuti kahe aasta võrra pikendada. Seetõttu asendatakse seaduse § 82 lõikes 4 viide 2023. aasta 1. juulile viitega 2025. aasta 1. juulile.

**Eelnõu punktiga 7** muudetakse seaduse § 97, mis käsitleb põllumajandusarvestuse korraldamist. Kehtiva seaduse kohaselt on Maaeluministeerium kohustatud Euroopa Parlamendi ja nõukogu määruse (EÜ) nr 138/2004 põllumajanduse arvepidamise kohta ühenduses (ELT L 33, 05.02.2004, lk 1–87) II lisas nimetatud põllumajanduse majandusliku arvestuse näitajate kohta koondama jooksva kalendriaasta esialgsed tulemused sama aasta novembriks ja kalendriaasta tulemused järgmise aasta jaanuariks ning Statistikaamet koondama kalendriaasta lõpptulemused järgmise aasta septembriks. Euroopa Komisjon on tulnud vastu liikmesriikide soovile pikendada majandusarvestuse teise prognoosi tähtaega n+1 aasta jaanuari lõpust n+1 aasta märtsi lõppu ning algatanud sellekohase Euroopa Parlamendi ja nõukogu määruse (EÜ) nr 138/2004 muutmise. Planeeritava muudatuse eesmärgiks on tagada andmete parem kvaliteet ning täpsem majandusarvestuse prognoos. Eelnõu punktiga 7 asendatakse §‑s 97 viited konkreetsetele tähtaegadele viitega Euroopa Parlamendi ja nõukogu määruses (EÜ) nr 138/2004 toodud tähtaegadele, et oleks tagatud seaduse kooskõla nii määruse kehtivate tähtaegu käsitlevate sätetega kui ka tõenäoliselt tulevikus kehtima hakkavate sätetega. Tegemist on tehnilise muudatusega, mis puudutab peamiselt Maaeluministeeriumi töökorraldust.

**4. Eelnõu terminoloogia**

Eelnõus kasutatav terminoloogia on kooskõlas muudetavas seaduses kasutatava terminoloogiaga ja kasutusele ei võeta uusi termineid.

**5. Eelnõu vastavus Euroopa Liidu õigusele**

Eelnõu on kooskõlas järgmiste Euroopa Liidu õigusaktidega:

1) Euroopa Parlamendi ja nõukogu määrusega (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469);

2) Euroopa Parlamendi ja nõukogu määrusega (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548);

3) Euroopa Parlamendi ja nõukogu määrusega (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29).

**6. Seaduse mõjud**

Eelnõuga kaasneb majanduslik mõju mitmesuguste maaelu arengu toetuste taotlejatele ning riigiasutuste (Maaeluministeerium, PRIA), samuti arengukava rahastamisvahendit rakendava asutuse (Maaelu Edendamise Sihtasutus (edaspidi *MES*)) sisemisele töökorraldusele. Eelnõu punktidega 1 ja 7 tehtavad muudatused on tehnilised ning nendel puudub mõju.

Eelnõuga ei kaasne otsest sotsiaalset ja regionaalset mõju. Eelnõu punktidega 2–6 kaasneb kaudne positiivne regionaalne mõju, sest nii LEADER-projektitoetuse vahendite aktiivsem kasutusele võtmine, projektide elluviimiseks soodsamate ja paindlikumate rahastamismehhanismide jätkuv kasutamine kui ka nõuandeteenuste paranenud kättesaadavus sihtrühma jaoks on kohalike ettevõtjate ja teiste toetuse saajate tegevust soodustavad tegurid, millel omakorda on positiivne regionaalne mõju. Samuti puuduvad otsesed mõjud keskkonnale (eelnõu punktiga 5 kaasneb kaudne positiivne mõju keskkonnale) ning riigi julgeolekule ja rahvusvahelistele suhetele.

**Kavandatav muudatus I: tähtaegade pikendamine (eelnõu punktid 2‒4 ja 6)**

1) Mõju valdkond: mõju majandusele.

Sihtrühm: muudatusest mõjutatud sihtrühmaks on kohalikud tegevusgrupid ning kõigi nende arengukava meetmete või tegevuse liikide potentsiaalne sihtrühm, mille raames on toetuse saajatel võimalik kasutada nn osaliselt tasutud kuludokumentide skeemi. Kohalikud tegevusgrupid on kohaliku arengu strateegiate koostamiseks ja elluviimiseks moodustatud avaliku ja erasektori partnerlusel põhinevad mittetulundusühingud (inglise keeles *local action groups*) ning kes rakendavad Euroopa Liidu ühenduse algatusprogrammi LEADER. Eestis tegutseb hetkel 26 kohalikku tegevusgruppi, kes katavad 99% Eesti maapiirkonnast. Osaliselt tasutud kuludokumentide skeemi on toetuse saajatel võimalik kasutada arengukava viie meetme ja üheksa tegevuse liigi raames. Osaliselt tasutud kuludokumentide skeemi potentsiaalse sihtrühma moodustavad teoreetiliselt peaaegu kõik Eesti maapiirkonnas tegutsevad ettevõtjad, mittetulundusühingud, sihtasutused jt, tulenevalt asjaolust, et nimetatud skeemi on võimalik kasutada ka arengukava LEADER-projektitoetuse raames, mille potentsiaalne sihtgrupp on äärmiselt lai.

Mõju ulatus: eelnõu punktiga 2 tehtav muudatus stimuleerib kohalikke tegevusgruppe arengukava muutmise tagajärjel neile eraldatavaid täiendavaid LEADER-projektitoetuse vahendeid ka 2021. ja 2022. aastal aktiivselt kasutusele võtma (taotlusvoore korraldama). Sellest tulenevate lisakulude katmiseks on neil võimalik kasutada muu hulgas arengukava muutmise tagajärjel eraldatava kohaliku tegevusgrupi toetuse täiendavaid rahalisi vahendeid. Eelnõu punktiga 6 tehtav muudatus on positiivse majandusliku mõjuga kõigi nende arengukava meetmete või tegevuse liikide jaoks, mille puhul kasutatakse nn osaliselt tasutud kuludokumentide skeemi, sest nimetatud toetusskeemide toetuse saajatele on loodud võimalus kasutada projektide elluviimiseks soodsamat ja paindlikumat rahastamismehhanismi ka siis, kui nende projekti elluviimine jääb osaliselt või täielikult ajavahemikku 2023. aasta 1. juulist 2025. aasta 1. juulini. Eelnõu punktiga 6 tehtav muudatus puudutab üksnes nn osaliselt tasutud kuludokumentide skeemi ajalist kestust, mitte aga rakendamise tingimusi (sh nõudeid toetuse saajatele). Eeldusel, et maaeluminister seaduse § 82 lõikes 3 ette nähtud volitusnormi alusel skeemi tingimusi toetuse saajate jaoks ei muuda, ei muutu seega ka toetuse saajate halduskoormus.

2) Mõju valdkond: mõju riigiasutuse korraldusele.

Sihtrühm: muudatusest mõjutatud sihtrühmaks on Maaeluministeerium ja tema valitsemisala valitsusasutus PRIA, samuti MES.

Sihtrühma suurus: Konkreetsed muudatused mõjutavad väheseid (kuni 20) sihtrühma ametnikke ja töötajaid.

Mõju ulatus: eelnõu punktiga 2 tehtav muudatus tekitab PRIA-le ja Maaeluministeeriumile vajaduse seirata tähelepanelikult LEADER-projektitoetuse kasutamist kohalike tegevusgruppide poolt 2022. aastal ning võib – juhul kui on oht, et LEADER-projektitoetus jääb osa kohalike tegevusgruppide poolt märkimisväärses ulatuses kasutamata – tuua Maaeluministeeriumile kaasa vajaduse analüüsida ning otsustada 2022. aasta lõpuks kasutamata jäänud vahendite ümberjagamine tegevusgruppide vahel. Oluliselt ministeeriumi töökoormus sellest ei muutu.

Eelnõu punktiga 3 tehtav muudatus tekitab MES-ile vajaduse tagada administratiivne valmisolek rahastamisvahendisse tagasilaekunud vahendite kasutamiseks vähemalt samadel tingimustel, mis on sätestatud ühissätete määruse artikli 43 lõikes 2 ja artikli 44 lõikes 1, ka aastatel 2024 ja 2025. MES-i töökoormus jääb üldjoontes samas, kuna uusi ülesandeid lisandu vaid olemasoleva skeemi rakendamine jätkub.

Eelnõu punktiga 4 tehtav muudatus Maaeluministeeriumi märkimisväärselt ei mõjuta, sest kohustus kehtestada käskkirjaga sätted pärast programmiperioodi 2014–2020 rahastamiskõlblikkuse perioodi tagasilaekunud vahendite kohta jääb muudatuse tulemusel endiselt alles, muutuvad vaid käskkirja objektiks oleva perioodi algus- ja lõppkuupäevad. Eelnõu punktiga 6 tehtav muudatus tekitab PRIA-le vajaduse tagada administratiivne valmisolek nn osaliselt tasutud kuludokumentide skeemi rakendamiseks kuni 2025. aasta lõpuni. Sellest tulenevate lisakulude katmiseks on PRIA-l võimalik kasutada muu hulgas arengukava muutmise tagajärjel eraldatava tehnilise abi toetuse täiendavaid rahalisi vahendeid.

Kokkuvõtvalt võib öelda, et riigiasutuste töökoormus jääb üldjoontes käimasoleva programmi pikendatud rakendamise ajal võrreldes praegusega samaks, kuna pikendamine ise uusi tööülesandeid otseselt ei kaasa ei too.

**Kavandatav muudatus II: nõustajate järelkasvu arendamise koolitusprogrammi käivitamiseks eelduste loomine (eelnõu punkt 5)**

1) Mõju valdkond: mõju majandusele.

Sihtrühm: muudatusest mõjutatud sihtrühmaks on lõppkasusaajatena põllumajandustootjad ja teised maapiirkonna ettevõtjad. Paraneb nende ligipääs nõuandeteenustele, mis seni oli pärsitud osas valdkondades nõustajate puudumise või vähesuse tõttu.

Mõju ulatus: muudatuse tulemusel rakendatava nõustajate järelkasvu koolitusprogrammi abil kasvab nõustajate arv ning seeläbi paraneb lõppkasusaajate ligipääs nõuandeteenustele. Teadmispõhised otsused ettevõtte juhtimisel aitavad kaasa sektori edenemisele ja nii paraneb kogu majanduse konkurentsivõime, paremini on tagatud kodumaise toiduga kindlustatus, jne.

2) Mõju valdkond: mõju riigiasutuse korraldusele.

Sihtrühm: muudatusest mõjutatud sihtrühmaks on Maaeluministeeriumi valitsemisala valitsusasutus PRIA ja vajaduse korral ka Maaeluministeerium.

Mõju ulatus: kuna pärast muudatust asutakse rakendama uut toetusskeemi, siis PRIA-t kui makseasutust mõjutavad selle rakendamisest, sealhulgas riigihanke läbiviimisest tulenevad kohustused. Sellest tulenevate lisakulude katmiseks on PRIA-l võimalik kasutada muu hulgas arengukava muutmise tulemusel eraldatava tehnilise abi toetuse täiendavaid rahalisi vahendeid. Seaduse § 78 lõigetes 7 ja 8 sätestatud valikuliste volitusnormide alusel kehtestatakse määrus või käskkiri nende kehtestamise vajaduse tekkimisel.

3) Mõju valdkond: mõju keskkonnale.

Nõustajate järelkasvu arendamise koolitusprogrammi rakendamise tulemusel luuakse eeldused muu hulgas ka keskkonnavaldkonnas pädevate nõustajate tekkeks – neist on praegu suur puudus. Tänu nõuandeteenuse paranevale kättesaadavusele on loodud eeldused keskkonnanõuete järgimise tagamiseks, mistõttu võib eeldada, et kavandatud muudatusel on keskkonnale kokkuvõttes kaudne positiivne mõju.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse eelnõu rakendamine ei vaja riigilt ümberkorraldusi ega lisakulutusi riigieelarve vahenditest. Samuti ei kaasne seaduse rakendamisega eeldatavaid tulusid. Eelnõu punktis 5 viidatud nõustajate järelkasvu arendamise koolitusprogrammi indikatiivne eelarve on 6 000 000 eurot, millest Eesti riigi osalus on 11 000 eurot. Eelnõu punktiga 2 tehtava muudatuse põhjenduses viidatud, arengukava muutmise tagajärjel eraldatavate täiendavate LEADER-projektitoetuse ja sama muudatuse mõjude kirjelduses viidatud kohaliku tegevusgrupi toetuse täiendavate vahendite indikatiivne kogusumma on 32 788 898 eurot, millest Eesti riigi osalus on 5 622 743,2 eurot. Kõnealused vahendid ei kaasne aga seaduse eelnõu rakendamisega, vaid on juba eraldatud või eraldatakse arengukavale selle muutmise tagajärjel.

Eelnõuga ei kaasne kulusid ega tulusid kohalikele omavalitsustele.

**8. Rakendusaktid**

Eelnõu ei sisalda uusi volitusnorme, kuid eelnõu punktiga 5 täiendatakse olemasolevaid, seaduse § 71 lõigetes 7 ja 8 sisalduvaid volitusnorme ja lisatakse sinna viide nõustajate järelkasvu arendamise koolitusprogrammile. Analoogselt teiste arengukava teadmussiirde ja teavituse meetme rakendamise skeemidega on otstarbekam leida toetuse saaja riigihanke kaudu ning täpsemad nõuded nõustajate järelkasvu arendamise koolitusprogrammi toetuse taotlejale, toetuse saajale ja toetatavale tegevusele, samuti toetuse saaja valikukriteeriumid ning programmile esitatavad nõuded kehtestada hankedokumentides, seetõttu pole ka seletuskirjale lisatud rakendusaktide kavandeid. Seadusesse jääb seega võimalus, kuid mitte kohustus § 71 lõigete 7 ja 8 alusel välja töötada maaeluministri määrus või käskkiri.

**9. Seaduse jõustumine**

Seadus jõustub üldises korras. Eelnõu seadusena rakendamine ei too seaduse adressaatidele kaasa vajadust oma tegevust koheselt ümber korraldada ega muul moel kohaneda, ega suurenda üldist halduskoormust võrreldes sellega, mis kaasneb sihtrühmadele arengukava rakendamisel praegusel hetkel. Maaeluministeerium ja teised Euroopa Liidu ühist põllumajanduspoliitikat rakendavad asutused on juba arvestanud programmiperioodi 2014–2020 pikenemisega kahe aasta võrra. Samuti ei vaja seadusesse uue meetme rakendamiseks tingimuste loomine täiendavat aega.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks eelnõude infosüsteemi (EIS) kaudu Haridus- ja Teadusministeeriumile, Keskkonnaministeeriumile, Majandus- ja Kommunikatsiooniministeeriumile ning Rahandusministeeriumile, samuti informatsiooniks arengukava seirekomisjonile. Ministeeriumid kooskõlastasid eelnõu märkusteta. Eelnõu on kooskõlastatud ka Justiitsministeeriumiga, kelle esitatud märkustega on arvestatud. Justiitsministeeriumi märkustega arvestamise kohta on selgitused toodud seletuskirja lisas olevas märkuste ja ettepanekutega arvestamise tabelis.

Eelnõu esitati arvamuse avaldamiseks PRIA-le ja Maaelu Edendamise Sihtasutusele ning järgmistele huvigruppidele: Eesti Põllumajandus-Kaubanduskoda, Eestimaa Talupidajate Keskliit, Eesti Väike- ja Keskmiste Ettevõtjate Assotsiatsioon, Eesti Leader Liit, Eesti Külaliikumine Kodukant. Eelnõu kohta arvamusi ei esitatud.

­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Euroopa Parlamendi ja nõukogu määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.12.2008, lk 16–54). [↑](#footnote-ref-1)
2. Euroopa Parlamendi ja nõukogu määrus (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008 (ELT L 130, 17.05.2019, lk 1–54). [↑](#footnote-ref-2)